KOMISIJOS REGLAMENTAS (EB) Nr. 334/2007
2007 m. kovo 28 d.
iš dalies keičiantis Europos Parlamento ir Tarybos reglamentą (EB) Nr. 1592/2002 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. liepos 15 d. Europos Parlamento ir Tarybos reglamentą (EB) Nr. 1592/2002 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą (1), ypač į jo 6 straipsnio 2 dalį,
kadangi:
(1)
Reglamento (EB) Nr. 1592/2002 6 straipsnio 1 dalyje nustatoma, kad gaminiai, dalys ir prietaisai turi atitikti aplinkos apsaugos reikalavimus, įtrauktus į Tarptautinės civilinės aviacijos konvencijos (toliau - Čikagos konvencija) 16 priedą (I tomas išleistas 2002 m. kovo mėn., II tomas - 1999 m. lapkričio mėn.), išskyrus jo priedėlius.
(2)
Po Reglamento (EB) Nr. 1592/2002 priėmimo Čikagos konvencija ir jos priedai buvo iš dalies pakeisti.
(3)
Todėl Reglamentas (EB) Nr. 1592/2002 turėtų būti iš dalies pakeistas pagal to paties reglamento 54 straipsnio 3 dalyje nustatytą tvarką.
(4)
Šiame reglamente numatytos priemonės atitinka Reglamento (EB) Nr. 1592/2002 54 straipsniu įsteigto Europos aviacijos saugos agentūros komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1592/2002 6 straipsnio pirmoji dalis pakeičiama taip:
„1. Gaminiai, dalys ir prietaisai atitinka aplinkos apsaugos reikalavimus, įtrauktus į 2005 m. lapkričio 24 d. įsigaliojusios Čikagos konvencijos 16 priedo I tomo 8 pakeitimą ir II tomo 5 pakeitimą, išskyrus 16 priedo priedėlius.“.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. kovo 28 d.